《钓龙台怀古》
明代·郑阎

无诸宫殿粤江隈，千古登临怆不回。逐鹿已成今日梦，钓龙空有旧时台。

潭云片片将秋落，山色苍苍拂曙开。世事升沈何足问，且乘清兴共衔杯。

作者简介：福建闽县人，字公望。郑关弟。永乐十年进士。授安陆州学正，改无为州，官至广信教授。性质直刚毅，嫉恶不少假借。居官三十年，囊无余资。博通经史医历，能诗善画，有《抑斋集》。